Daspò di agns di tire e mole, cun Fevrâr, il Parlament britanic al trasferìs ae Assemblee nazionâl galese lis competencis legjislativis sul galês. Cun chest passaç, cognossût tant che ordin di competence legjislative (LCO) su la lenghe galese, il guvier locâl o singui membris de Assemblee nazionâl a podaran presentâ des leçs – clamadis misuris – par poiâ e par promovi la lenghe galese. Tra lis novitâts che il guvier locâl al à bielzà anticipât, si varà ancje la nomine di un comissari pe lenghe galese che al varà la incarghe di controlâ il rispiet dai proviodiments su la lenghe - ancje par chel che si riferìs a ciertis compagniis privadis che a davuelzin ativitâts di interès public (telecomunicazions, traspuarts e v.i.) - e di intervignî in difese dai dirits linguistics dai citadins. Cheste gnove figure, duncje, e cjaparà sù ancje diviersis des competencis che cumò a son tes mans dal Ufici pe lenghe galese. Propit a chest proposit, di plui bandis, al è rivât l'invît a no dispierdi il grues patrimoni di esperiencis e di competencis che l'Ufici al à metût adun intai agns.
Font: BBC, 04/02/10
fur_Latn cat_Latn